Na temelju članka 118. Zakona o odgoju i obrazovanju u osnovnoj i srednjoj školi („NN“ br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22) i članka 29. Statuta Osnovne škole Josipa Račića a u svezi sa Zakonom o fiskalnoj odgovornosti („NN“ br. 111/18.) te u skladu s člankom 56. Zakona o proračunu („NN“ br. 144/21) i Programom javnih potreba u osnovnoškolskom odgoju i obrazovanju Grada Zagreba, Školski odbor Osnovne škole Josipa Račića na sjednici održanoj dana 30.06.2023. godine na prijedlog ravnatelja Škole donosi

PRAVILNIK O OSTVARIVANJU I KORIŠTENJU

NENAMJENSKIH DONACIJA I VLASTITIH PRIHODA

Članak 1.

Ovim pravilnikom o ostvarivanju i korištenju nenamjenskih donacija i vlastitih prihoda (u daljnjem tekstu Pravilnik) propisuje se način korištenja vlastitih prihoda Osnovne škole Josipa Račića i donacija čija namjena nije utvrđena. Odredbe ovog Pravilnika ne odnose se na sredstva državnog proračuna i sredstva osnivača.

Članak 2.

Sukladno članku 54. Zakona o proračunu (NN broj 144/21) vlastitim prihodima smatraju se prihodi koje Škola ostvari od obavljanja poslova na tržištu i tržišnim uvjetima.

Škola može ostvarivati vlastite prihode, ukoliko osnivač Škole svojom odlukom drukčije ne odluči, i to od:

1. davanja na privremeno korištenje školskog prostora i opreme:

- sportskih dvorana i igrališta uz pravo upotrebe pripadajućeg prostora,

- ostalog školskog prostora: klasičnih učionica, informatičke učionice s opremom, ostale prostore (hol, predvorje, podrumski prostor i sl.), mjesečno po automatu za prostor s priključcima na električnu energiju

 b) školarina

 c) ostalih prihoda

Članak 3.

Škola može davati na privremeno korištenje školski prostor iz članka 2. ovog Pravilnika zainteresiranim građanima, udrugama, sportskim klubovima, ustanovama, trgovačkim društvima i dr. pravnim osobama za održavanje sportskih treninga, rekreacija, predavanja, radionica i slično, ako djelatnost koju bi obavljali u školskom prostoru nije u suprotnosti s obrazovnom i odgojnom funkcijom Škole. Davanje na privremeno korištenje školskog prostora uređeno je Programom javnih potreba u osnovnoškolskom odgoju i obrazovanju Grada Zagreba (za svaku kalendarsku godinu).

Članak 4.

Sa zakupnikom, ravnatelj sklapa ugovor, uz suglasnost Gradskog ureda za obrazovanje, sport i mlade, u kojem se pobliže uređuju uvjeti korištenja prostora. Evidencija o sklopljenim ugovorima o davanju na privremeno korištenje školskog prostora vodi se u tajništvu Škole. Nadzor i naplatu vlastitih prihoda vodi računovodstvo Škole, a prema posebnoj proceduri naplate prihoda i primitaka Škole.

Članak 5.

Ostvareni vlastiti prihodi zadržavaju se na poslovnom računu Škole, a koriste se za podmirenje materijalnih troškova poslovanja Škole sukladno Zaključku o mjerilima i načinu korištenja nenamjenskih donacija i vlastitih prihoda osnovnih škola kojima je osnivač Grad Zagreb.

Članak 6.

Vlastiti prihodi ostvareni tijekom jedne kalendarske godine koji se ne utroše na podmirenje troškova iz članka 5. ovog Pravilnika u toj kalendarskoj godini, prebacit će se u slijedeću kalendarsku godinu za podmirenje iste vrste troškova za koje su inicijalno bili namijenjeni.

Članak 7.

Nenamjenskim donacijama se smatraju prihodi koje osnovne škole mogu ostvariti od fizičkih osoba, neprofitnih organizacija, trgovačkih društava i ostalih subjekata izvan općeg proračuna bez bilo kakve naknade ili protučinidbe, a kojima namjena nije utvrđena.

Ostvarene nenamjenske donacije mogu se koristiti za plaće i dodatke na plaće zaposlenika koji realiziraju pojedine programe, odnosno za stručno usavršavanje zaposlenika, podmirenje rashoda nastalih obavljanjem poslova iz kojih su ostvareni, podmirenje rashoda za usluge i ostalih nespomenutih rashoda, materijalne troškove te razvoj djelatnosti sukladno Zaključku o mjerilima i načinu korištenja nenamjenskih donacija i vlastitih prihoda osnovnih škola kojima je osnivač Grad Zagreb. U svakom pojedinom slučaju odluku o načinu i svrsi korištenja donacije donosi ravnatelj škole, odnosno Školski odbor sukladno odredbama Statuta.

Škola može zaprimiti i donaciju u naravi kojoj nije utvrđena namjena i ista se može koristiti u svrhu unaprjeđenja odgojno – obrazovne funkcije škole. O primitku donacije odlučuje ravnatelj škole na prijedlog Povjerenstva za primanje donacija u naravi. Ravnatelj imenuje Povjerenstvo za primanje donacija u naravi. Povjerenstvo ima predsjednika i dva člana koji se imenuju iz reda zaposlenika škole. Ravnatelj je predsjednik Povjerenstva. Povjerenstvo radi na sjednicama i o svom radu vodi zapisnik. Povjerenstvo donosi odluke većinom glasova svih članova. Zapisnik Povjerenstva sadrži podatke o datumu primitka donacije, podatke o donatoru, predmetu donacije, količini, internu procjenu vrijednosti. Za određivanje procijenjene vrijednosti članovi Povjerenstva mogu koristiti informacije sa tržišta, informacije Porezne uprave i sl.. Potpisan i ovjeren zapisnik se zajedno sa svom ostalom dokumentacijom dostavlja voditelju računovodstva. O primljenoj donaciji ravnatelj obavještava Školski odbor.

Članak 8.

Stupanjem na snagu ovoga Pravilnika prestaje važiti Pravilnik o ostvarivanju i korištenju nenamjenskih donacija (KLASA: 011-03/22-03/04, URBROJ: 251-191-22-01) od 21.06.2022. godine.

Članak 9.

Ovaj Pravilnik objavit će se na oglasnoj ploči i mrežnoj stranici Škole, a stupa na snagu dan nakon dana objave na oglasnoj ploči i mrežnoj stranici Škole.

KLASA:011-03/23-02/3
URBROJ:251-191-03-23-1
Zagreb, 30.06.2023. godine

PREDSJEDNICA ŠKOLSKOG ODBORA

Darija Jurič, prof.

Ovaj Pravilnik donesen je 30.06.2023. godine, objavljen je na oglasnoj ploči i mrežnoj stranici Škole dana 03.07.2023. te stupa na snagu 04.07.2023. godine.

 RAVNATELJ

Franjo Gudelj, prof.